《芙蓉楷禅师赞》
宋代·释德洪

望之翛然，冰枯而天粹。即之渊然，云闲而水止。意坐石而情无然著，故杖瘦藤而欲起。

人言即俗复即真，出尘之相加冠巾。非因引法忤圣主，我宗僧俗两不存。

五位正宗将仆地，以手挈之阅人世。屹然万仞捍狂澜，荷负大法当如是。

纷纷鄙夫拜公像，譬如蝼蚁见龙象。惊魂已化千微尘，岂特形容先沮丧。

火刀直裰谁得之，醉李故时捕鱼师。岭梅已熟莫咬破，核子乞与宁馨儿。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，然金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。